CELEX: 32016R0871
Language: et
Date: 2016-06-01 00:00:00
Title: Komisjoni rakendusmäärus (EL) 2016/871, 1. juuni 2016, milles käsitletakse toimeaine amitrooli heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmäärust (EL) nr 540/2011 (EMPs kohaldatav tekst)

2.6.2016   
            
            
               ET
            
            
               Euroopa Liidu Teataja
            
            
               L 145/4
            
         KOMISJONI RAKENDUSMÄÄRUS (EL) 2016/871,
   1. juuni 2016,
   milles käsitletakse toimeaine amitrooli heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmäärust (EL) nr 540/2011
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,
   ning arvestades järgmist:
   
               (1)
            
            
               Komisjoni direktiiviga 2001/21/EÜ (2) kanti toimeaine amitrool nõukogu direktiivi 91/414/EMÜ (3) I lisasse.
            
         
               (2)
            
            
               Direktiivi 91/414/EMÜ I lisas esitatud toimeaineid loetakse määruse (EÜ) nr 1107/2009 alusel heakskiidetuks ja need on loetletud komisjoni rakendusmääruse (EL) nr 540/2011 (4) lisa A osas.
            
         
               (3)
            
            
               Komisjoni rakendusmääruse (EL) nr 540/2011 lisa A osas sätestatud heakskiit, mis anti toimeainele amitrool, aegub 30. juunil 2016.
            
         
               (4)
            
            
               Taotlus, millega sooviti pikendada amitrooli kuulumist direktiivi 91/414/EMÜ I lisasse, esitati komisjoni määruse (EL) nr 1141/2010 (5) artikli 4 kohaselt kõnealuses artiklis sätestatud ajavahemiku jooksul.
            
         
               (5)
            
            
               Taotleja esitas täiendavad toimikud, mis on nõutud vastavalt määruse (EL) nr 1141/2010 artiklile 9. Referentliikmesriik leidis, et taotlus on täielik.
            
         
               (6)
            
            
               Olles konsulteerinud kaasreferentliikmesriigiga, koostas referentliikmesriik kõnealuse toimeaine heakskiidu pikendamist käsitleva hindamisaruande ning esitas selle 2. aprillil 2014. aastal Euroopa Toiduohutusametile (edaspidi „toiduohutusamet“) ja komisjonile.
            
         
               (7)
            
            
               Toiduohutusamet edastas kõnealuse hindamisaruande taotlejale ja liikmesriikidele märkuste esitamiseks ning edastas saadud märkused komisjonile. Toiduohutusamet tegi täiendava kokkuvõtliku toimiku ka üldsusele kättesaadavaks.
            
         
               (8)
            
            
               19. juunil 2014 esitas toiduohutusamet komisjonile oma järeldused (6) selle kohta, kas amitrooli võiks pidada määruse (EÜ) nr 1107/2009 artiklis 4 sätestatud heakskiitmise kriteeriumidele vastavaks. Toiduohutusamet järeldas, et hinnatud tüüpiliste kasutusviiside puhul on väga võimalik, et amitrooli kasutamisel satub selle aine metaboliite põhjavette joogivees lubatud piirnormi 0,1 μg/L ületavas koguses kõigi asjakohaste põhjaveestsenaariumide puhul esinevates olukordades. Lisaks leiti, et amitrooli kasutamine on väga ohtlik käitajate, töötajate ja teiste kõrvalseisjate jaoks.
            
         
               (9)
            
            
               Tuvastatud riskide põhjal võib öelda, et vähemalt ühe taimekaitsevahendi ühe või mitme iseloomuliku kasutusviisi puhul ei ole leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seega on asjakohane jätta amitrooli heakskiit vastavalt määruse (EÜ) nr 1107/2009 artikli 20 lõike 1 punktile b pikendamata.
            
         
               (10)
            
            
               Lisaks kuulub amitrool Euroopa Parlamendi ja nõukogu määruse (EÜ) nr 1272/2008 (7) kohaselt 2. kategooria reproduktiivtoksiliste ainete hulka ja tal on toksiline mõju endokriinsüsteemile. Võttes seega arvesse toiduohutusameti järeldust, tuleks määruse (EÜ) nr 1107/2009 II lisa punkti 3.6.5 neljandas lõigus ajutiselt sätestatu kohaselt käsitada amitrooli endokriinseid häireid põhjustavate omadustega ainena. Arvestades aga, et tuvastatud riskid, millele viidatakse põhjenduses 8, välistavad amitrooli heakskiitmise, ei olnud asjakohane kaaluda, kas kokkupuude amitrooliga kavandatavates realistlikes kasutustingimustes on tühiselt väike. Seetõttu ei olnud võimalik järeldada, kas amitrool vastab määruse (EÜ) nr 1107/2009 II lisa punkti 3.6.5 esimeses lõigus endokriinseid häireid põhjustavate omaduste suhtes sätestatud heakskiitmise kriteeriumidele.
            
         
               (11)
            
            
               Lisaks on toiduohutusameti järeldustes märgitud, et vastastikuse eksperdihinnangu käigus tehti ettepanek klassifitseerida amitrool ümber 1B kategooria reproduktiivtoksiliseks aineks.
            
         
               (12)
            
            
               Arvestades põhjenduses 8 kirjeldatud probleeme, ei kohaldata määruse (EÜ) nr 1107/2009 artikli 4 lõikes 7 sätestatud erandit. Selle erandi kohaldamine on välistatud ka seetõttu, et määruse (EÜ) nr 1107/2009 II lisa punktides 3.6.3, 3.6.4, 3.6.5 või 3.8.2 sätestatud kriteeriumidest ei ole ühegi kriteeriumi täitmine kinnitust leidnud.
            
         
               (13)
            
            
               Komisjon palus, et taotleja esitaks oma märkused toiduohutusameti järelduste kohta ning määruse (EL) nr 1141/2010 artikli 17 lõike 1 kohaselt ka esialgse läbivaatamisaruande kohta. Taotleja esitas oma märkused ja neid on põhjalikult kaalutud.
            
         
               (14)
            
            
               Taotleja esitatud väidete põhjal ei olnud ikkagi võimalik kõnealuse ainega seotud probleeme lahendatuks lugeda.
            
         
               (15)
            
            
               Liikmesriikidele tuleks anda aega amitrooli sisaldavate taimekaitsevahendite lubade tühistamiseks.
            
         
               (16)
            
            
               Kui liikmesriigid annavad kooskõlas määruse (EÜ) nr 1107/2009 artikliga 46 ajapikendust amitrooli sisaldavate taimekaitsevahendite kasutamiseks, peaks kõnealune ajapikendus lõppema hiljemalt 30. septembril 2017.
            
         
               (17)
            
            
               Käesolev määrus ei piira õigust esitada määruse (EÜ) nr 1107/2009 artikli 7 kohaselt amitrooli kohta uut taotlust.
            
         
               (18)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiidu pikendamata jätmine
   Toimeaine amitrooli heakskiitu ei pikendata.
   Artikkel 2
   Üleminekumeetmed
   Liikmesriigid tühistavad toimeainet amitrooli sisaldavate taimekaitsevahendite load 30. septembriks 2016.
   Artikkel 3
   Ajapikendus
   Mis tahes ajapikendus, mille liikmesriigid annavad vastavalt määruse (EÜ) nr 1107/2009 artiklile 46, peab olema võimalikult lühike ja lõppema hiljemalt 30. septembril 2017.
   Artikkel 4
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa A osas jäetakse välja 14. rida, milles käsitletakse amitrooli.
   Artikkel 5
   Jõustumine
   Käesolev määrus jõustub 1. juulil 2016. aastal.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 1. juuni 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Komisjoni 5. märtsi 2001. aasta direktiiv 2001/21/EÜ, millega muudetakse taimekaitsevahendite turuletoomist käsitleva nõukogu direktiivi 91/414/EMÜ I lisa toimeainete amitrooli, dikvaadi, püridaadi ja tiabendasooli lisamisega (EÜT L 69, 10.3.2001, lk 17).
   
      (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
   
      (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
   
      (5)  Komisjoni 7. detsembri 2010. aasta määrus (EL) nr 1141/2010, millega sätestatakse menetlus teise toimeainete rühma nõukogu direktiivi 91/414/EMÜ I lisasse kuulumise pikendamiseks ja kehtestatakse kõnealuste ainete loetelu (ELT L 322, 8.12.2010, lk 10).
   
      (6)  EFSA (European Food Safety Authority), 2014. Conclusion on the peer review of the pesticide risk assessment of the active substance amitrole („Järeldused toimeaine amitrooli pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2014;12(7):3742, 84 lk doi:10.2903/j.efsa.2014.3742.
   
      (7)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).